**Ministru kabineta noteikumu projekta „****Elektroenerģijas ražošanas, pārvades un sadales būvju būvnoteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Elektroenerģijas ražošanas, glabāšanas, pārvades un sadales būvju būvnoteikumi” (turpmāk – noteikumu projekts) ir izstrādāts, pamatojoties uz *Būvniecības likuma* 5.panta pirmās daļas 2.punktu, 14.panta 6.daļu un *Enerģētikas likuma* 76.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2014.gada 1.oktobri stāsies spēkā jaunais Būvniecības likums, kurš noteiks citu būvniecības procesa kārtību, kas atšķiras no pašreiz spēkā esošās kārtības. Ievērojot minēto, spēku zaudēs Ministru kabineta 1997.gada 1.aprīļa noteikumi Nr. 112 „Vispārīgie būvnoteikumi”, kas nosaka vispārīgo būvniecības kārtību. Vienlaicīgi spēku zaudēs būvniecības kārtība, kas noteikta Ministru kabineta 2012.gada 3.aprīļa noteikumos Nr.243 „Elektroenerģijas pārvades un sadales būvju būvniecības kārtība” (turpmāk – noteikumi Nr.243).  Jaunā Būvniecības likuma 5. panta pirmās daļas 2.punktā minētos speciālos būvnoteikumus izdod attiecībā uz enerģijas ražošanas, glabāšanas, pārvades un sadales būvēm.  Ministra kabineta noteikumiem ir jābūt izdotiem uz jaunā Būvniecības likuma spēkā stāšanas brīdi 2014.gada 1.oktobri.  Tiesiskā regulējuma mērķis ir izpildīt Enerģētikas likumā un jaunajā Būvniecības likumā doto deleģējumu.  Jaunais būvniecības process paredz iestādēm, kas atbilstoši Būvniecības likuma 6. panta ceturtajā daļā noteiktajam pilda būvvaldes funkcijas, pieņemt vienu lēmumu – izsniegt būvatļauju, līdzšinējo trīs lēmumu vietā (plānošanas un arhitektūras izdevuma izsniegšana, būvprojekta akcepts, būvatļaujas izdošana), līdz būvniecības ierosinātājam ir tiesības uzsākt būvdarbus.  Ēkas, būves, iekārtas, ietaises, līnijas un tīklus, kas paredzēti viena vai vairāku enerģijas veidu ražošanai, enerģijas pārvadei vai sadalei, noteikumu projekta tiek nodēvēti par energoapgādes objektiem, šāds vienots apzīmējums tiek lietots visām būvējamām, pārbūvējamām, atjaunojamām un remontējamām būvēm, kā arī uzstādāmajām elektroietaisēm un elektroiekārtu konstrukcijām.  Noteikumu projektā atbilstoši saistītajam noteikumu projektam „Vispārīgie būvnoteikumi”, energoapgādes objekti, kas pārsvarā ir inženierbūves, tiek klasificēti un iedalās trīs būvju grupās, kur pirmā ir zemākā, bet trešā ir augstākā grupa. Energoapgādes objektiem, kuri ir trešās grupas būves, ir sarežģītāks būvniecības process, salīdzinot ar energoapgādes objektiem, kas ir pirmās grupas būves, kuru būvniecībai nav jāsaņem būvatļauja.  Noteikumu projektā ir nosaukti konkrēti darbu veidi un situācijas, kad energoapgādes komersantu objektos, būvvaldes izsniegtās būvatļaujas nav nepieciešamas, kā piemēram, avāriju un bojājumu seku novēršanai, energoapgādes objektu ekspluatācijas un uzturēšanas remontiem, kā arī elektroenerģijas uzskaites iekārtu pārbūvei vai atjaunošanai. Būvvaldes izsniegtās būvatļaujas nav nepieciešamas arī gadījumos, kad tiek veikti energoapgādes objektu inženiertīklu ierīkošana aizsargjoslā vai sarkano līniju robežās vai tiek ierīkoti energoapgādes objektu inženiertīklu pievadi, kā arī elektrolīniju pārbūve, kur gaisvadu elektrolīnijas aizsargjoslā tiek ieguldīta kabeļu elektrolīnija. Taču visos šajos gadījumos, kur par šo augstāk minēto darbu veikšanas kārtību, tehniskajām prasībām un procesa kontroli atbild energoapgādes komersants, būvvalde par būvdarbiem tiek informēta, turklāt, visu pašvaldību būvvaldes, ja šīs aktivitātes paredzēts īstenot vairāku pašvaldību administratīvajās teritorijās. Noteikumu projekta 5. punktā ir ietverts prasību kopums komersantiem, uz kuriem attiecas projekta 3. un 4. punktā noteiktais. Tiem ir jābūt licencētiem vai atbilstoši Ministru kabineta 2009.gada 27.oktobra noteikumiem Nr.1227 „Noteikumi par regulējamiem sabiedrisko pakalpojumu veidiem” reģistrētiem energoapgādes komersantiem, kuri elektroietaišu ekspluatācijai pastāvīgi nodarbina vismaz piecus kvalificētus elektroinženierus, atbilstoši Ministru kabineta 2013.gada 8.oktobra noteikumiem Nr.1041 „Noteikumi par obligāti piemērojamo energostandartu, kas nosaka elektroapgādes objektu ekspluatācijas organizatoriskās un tehniskās drošības prasības” (turpmāk – noteikumi Nr.1041). Saskaņā ar noteikumiem Nr.1041 kvalificēts nodarbinātais ir ar C augstsprieguma (saīsināti C) vai C zemsprieguma (saīsināti Cz) elektrodrošības grupu. Atbilstoši vienotam Eiropas standartam LVS EN 50110 – 1:2013 „Elektroietaišu ekspluatācija. 1.daļa: Vispārīgās prasības” kvalificēts nodarbinātais nozīmē augstāko sagatavotības un kompetences pakāpi elektroietaisēs strādājošiem, salīdzinājumā ar līdzās strādājošiem elektrodrošības jomā apmācītiem nodarbinātajiem. Attiecībā uz noteikumu projekta 5.punktā minētajiem komersantiem, ir saglabāta esošo noteikumu Nr.243 prasība, ka būvatļauja  tiek izsniegta bez maksas. Šādam izņēmumam pamatā ir jau augstāk minētais, ka par būvniecības procesa kontroli atbild pats energoapgādes komersants, kā arī apsvērums, ka šie būvobjekti ir infrastruktūras objekti, un tie, bez nodevām, ir ieguldījums pašvaldību infrastruktūras attīstībā, kas kalpo pašvaldību un visas sabiedrības interesēm, piemēram, AS „Sadales tīkls” gada laikā realizē aptuveni 20 000 šādus būvobjektus. Nesaglabājot šo izņēmumu augstāk minētajiem komersantiem, pašvaldības nodevas maksāšana netieši var atsaukties uz izmaksām, kuras segs visi elektroenerģijas lietotāji. Noteikumu projektā ir norādes uz atšķirīgiem būvprojekta sastāviem, kā arī papildus iesniedzamo dokumentu apjomu, atkarībā gan no tā pie kuras grupas būves pieder energoapgādes objekts, no paša energoapgādes objekta veida, gan no tā vai energoapgādes objekts tiek būvēts no jauna vai remontēts uzturēšanas vai avārijas seku novēršanas nolūkos. Tāpat energoapgādes objektu būvniecībai pielieto atšķirīgus būvprojektu veidus ar atšķirīgiem būvprojektēšanas apjomiem, tādus kā, tehniskā shēma, vienkāršots tehniskais projekts un tehniskais projekts, kā arī divpakāpju tehniskais projekts.  Atbilstoši Būvniecības likuma 14.panta 6.daļā noteiktajam, būvniecības pasūtītājam, informatīvos nolūkos, ir pienākums informēt sabiedrību, izvietojot būvtāfeli zemes gabalā, kurā notiks būvniecība. Tā kā atsevišķs Ministru kabineta noteikumu projekts netiks izstrādāts, būvtāfelē sniedzamās informācijas saturs ir noteikts noteikumu projekta 25. punktā.  Energoapgādes objekta būvniecību vai gatavā energoapgādes objekta nodošanu ekspluatācijā var ierosināt energoapgādes komersants vai tā pilnvarota persona. Tā kā pilnvarojuma līguma noteikumi ir regulēti Civillikumā, kur izrietoši pilnvarniekam ir tiesības pilnvarojuma ietvaros rīkoties pilnvaras devēja vārdā, noteikumu projektā netiek veikta speciāla atsauce uz uz pilnvarotu personu, taču noteikumu projekta pielikumu veidlapās ir noteikta prasība norādīt pilnvarotās personas datus, gadījumā ja tāda ir bijusi.  Noteikumu projektā ir ietverti jauni terminu skaidrojumi, piemēram, saistībā ar hidroelektrostacijas hidrotehniskām būvēm, kas ir hidroelektrostacijas darbībai nepieciešamo būvju kompleksā, tai skaitā aizsprosti, dambji, hidroelektrostacijas ēkas, ūdens novadbūves, kanāli, cauruļvadi, tuneļi, sūkņu stacijas, drenāža, zivju aizsardzības un pārvades būves, aizsargdambji, krastu nostiprinājumi, atbalsta sienas un citas būves, uz kurām iedarbojas ūdens spiediens.  Attiecīgi noteikumu projekts ir papildināts ar nosacījumiem hidroelektrostaciju hidrotehnisko būvju būvniecības kārtībai. Projektā ir noteikts, kas jāievēro, ierosinot A klases hidroelektrostaciju hidrotehnisko būvju būvēšanu, atjaunošanu vai pārbūvi, kādi dokumenti būvvaldē iesniedzami, kā arī kādas atšķirības ir tehniskajos projektos atkarībā no paredzamā būvniecības veida.  Atzīt par spēku zaudējušiem Ministru kabineta 2012. gada 3. aprīļa noteikumus Nr. 243 „Elektroenerģijas pārvades un sadales būvju būvniecības kārtība” (Latvijas Vēstnesis, 2012, 57.nr.). |
| 3. | Projekta izstrādē iesaistītās institūcijas | Projekts šo jomu neskar. |
| 7. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Būvniecības ierosinātājs, būvspeciālists, būvniecības ierosinātāja norīkots darbinieks, energoapgādes komersants, energoapgādes objektu projektētāji un būvdarbu veicēji, atbildīgais būvdarbu vadītājs (ģenerāluzņēmēja pārstāvis), būvuzraugs, autoruzraugs un pašvaldību iestādes, kuras ir iesaistītas būvniecības procesā.  Blakus esošo nekustamo īpašumu īpašnieki, kurus skars plānotā būvniecība. |
| 2. | Tiesiskā regulējuma ietekme uz tautsaimniecību un administratīvo slogu | Jaunais regulējums neparedz palielināt administratīvo procedūru skaitu un apjomu. |
| 3. | Administratīvo izmaksu monetārs novērtējums | Projekta 4.punkts paredz pienākumu sniegt paziņojumu par būvniecību, kas klasificējama kā informācijas sniegšanas prasība, un tā sastāv no divām datu prasībām (turpmāk – DP):  1) paziņojuma aizpildīšana saskaņā ar projekta 1.pielikumā doto formu;  2) situācijas plāna pievienošana.  Saskaņā ar metodi, ko piedāvā paplašinātais standarta izmaksu modelis (turpmāk – PSIM), pēc PSIM formulas pirmās DP vērtība ir:  (stundas samaksa x patērētais laiks stundās) x (populācija/kopa x cik reizes gada laikā informāciju sniedz) = (1,933x1,5)x(1500x1)= 4349,25 *euro.*  Kur:  *stundas samaksa -* ir ņemta minimālā stundas tarifa likme Latvijā 2014.gadā, ko Labklājības ministrijaspublicē kā 1,933 *euro;*  *populācija/kopa –* šajā kontekstā ir energoapgādes objekti, kuros tiek veikti būvdarbi, bet kur būvniecības ieceres iesniegums tiek aizstāts ar būvvaldes informēšanu. Katru gadu valstī vidēji 1500 energoapgādes objektos to uzturēšanai tiek veikti remontdarbi, kas ir nolietotu konstrukciju nomaiņa, elektroenerģijas uzskaites iekārtu pārbūve vai atjaunošana, pagaidu elektroietaises pieslēgumi un būvdarbi aizsargjoslās vai sarkano līniju robežās. Tajā skaitā būvdarbi, kur gaisvadu elektrolīnijas vietā aizsargjoslā tiek ieguldīta kabeļu elektrolīnija;  *cik reizes gada laikā informāciju sniedz -* katram energoapgādes objektam ir viens paziņojums.  Otrās DP vērtība ir:  (1,933x2)x(1500x1)=5799 *euro*.  Summējot abu datu prasību izmaksas:  4349,25 *euro* +5799 *euro* =10 148,25 *euro*.  Bez PSIM formulā iekļautām vērtībām otrajā datu prasībā ir jāietver maksa par situācijas plāna ar iecerēto energoapgādes objekta izvietojumu, izstrādi, kura izmaksas atkarībā no energoapgādes objekta lieluma, svārstās no 60 *euro* līdz 200 *euro*, tātad vidēji 130 *euro*. Attiecināta uz populāciju/kopu, tā ir 130x1500=195 000 *euro*.  Tādejādi, galīgā administratīvo izmaksu summa komersantam ir  10 148,25 *euro* +195 000 *euro* **=205 148,25** *euro*.  Projekta 67.punkts paredz pienākumu sniegt paziņojumu būvvaldei par būvniecības pārtraukšanu, kas klasificējama kā informācijas sniegšanas prasība, taču pirms paziņojuma sniegšanas ir jāsagatavo un būvvaldē jāiesniedz konservācijas darbu veikšanas projekts. Tātad visa informācijas sniegšanas procedūra sastāv no sešām DP, paziņojuma sagatavošanu ieskaitot:  1) paziņojuma sagatavošana;  2) būvdarbu pārtraukšanas iemesli;  3) pabeidzamo darbu saraksts;  4) projekta risinājumus būvkonstrukciju noturības zudumu un būves elementu turpmākās bojāšanās novēršanai;  5) risinājumi bīstamības cilvēku dzīvībai un veselībai vai videi novēršanai;  6) konservācijas darbu veikšanas kalendārais plāns.  Pirmās DP vērtība ir:  (1,933x3)x(1x1)=5,8 *euro*.  Kur:  *populācija/kopa –* šajā kontekstā ir energoapgādes objekti, kuros tiek pārtraukti būvdarbi. Darbības nav klasificējamas kā *„business as usual”,* tāpēc, ja tāda nepieciešamība rodas,katram energoapgādes objektam ir viens paziņojums.  Otrās DP vērtība ir:  (1,933x8)x(1x1)=15,46 *euro*.  Trešās DP vērtība ir:  (1,933x8)x(1x1)=15,46 *euro*.  Ceturtās DP vērtība ir:  (1,933x80)x(1x1)=154,64 *euro*.  Piektās DP vērtība ir:  (1,933x72)x(1x1)= 139,18 *euro*.  Sestās DP vērtība ir:  (1,933x8)x(1x1)=15,46 *euro*.  Tādejādi, administratīvo izmaksu summa komersantam ir  5,8 *euro*+15,46 *euro+*15,46 *euro+*154,64 *euro*+ 139,18 *euro*+15,46 *euro=***346** *euro.*  Administratīvās izmaksas tiek radītas arī būvvaldei, un tās izriet no projekta 69.punkta, kas paredz, ka būvvalde 14 dienu laikā pieņem lēmumu par būves konservāciju. Tātad visa informācijas sniegšanas procedūra sastāv no piecām DP, lēmuma sagatavošanu ieskaitot:  1) lēmuma sagatavošana;  2) būvdarbu pārtraukšanas iemesli;  3) pasākumi, lai nodrošinātu energoapgādes objekta konstrukciju drošību;  4) energoapgādes objekta stāvoklis pēc būvdarbu pārtraukšanas un par būves konservāciju atbildīgās personas.  5) termiņš energoapgādes objekta konservācijas darbu veikšanas projekta iesniegšanai saskaņošanai.  Pirmās DP vērtība ir:  (1,933x5)x(1x1)=9,7 *euro*.  Otrās DP vērtība ir:  (1,933x8)x(1x1)=15,46 *euro*.  Trešās DP vērtība ir:  (1,933x16)x(1x1)=30,93 *euro*.  Ceturtās DP vērtība ir:  (1,933x80)x(1x1)=154,64 *euro*.  Piektās DP vērtība ir:  (1,933x4)x(1x1)= 7,73 *euro*.  Tādejādi, administratīvo izmaksu summa būvvaldei ir  9,7 *euro*+15,46 *euro+*30,93 *euro+*154,64 *euro*+ 7,73 *euro =***218,46** *euro.* |
| 7. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Nav. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas valsts institūcijas netiks radītas, kā arī netiks paplašinātas esošo institūciju funkcijas. |
| 3. | Cita informācija | Nav. |

Anotācijas III, IV, V un VI sadaļa - projekts šīs jomas neskar.

Iesniedzējs:

Ekonomikas ministrs V.Dombrovskis

Vīza:

valsts sekretāra vietā

valsts sekretāra pienākumu izpildītājs vietnieks A.Liepiņš

17.09.2014 09:39

1672

G.Rēpele

67013033, gunta.repele@em.gov.lv